CELEX: 32013D0052(01)
Language: mt
Date: 2013-12-27 00:00:00
Title: 2014/55/UE: Deċiżjoni tal-Bank Ċentrali Ewropew tas- 27 ta’ Diċembru 2013 li temenda d-Deċìżjoni BĊE/2010/21 dwar il-kontijiet annwali tal-Bank Ċentrali Ewropew (BĊE/2013/52)

4.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 33/7
            
         DEĊIŻJONI TAL-BANK ĊENTRALI EWROPEW
   tas-27 ta’ Diċembru 2013
   li temenda d-Deċìżjoni BĊE/2010/21 dwar il-kontijiet annwali tal-Bank Ċentrali Ewropew
   (BĊE/2013/52)
   (2014/55/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikolu 26.2 tiegħu,
   Billi:
   
               (1)
            
            
               Id-Deċiżjoni BĊE/2010/21 (1) tistabbilixxi r-regoli għat-tħejjija tal-kontijiet annwali tal-Bank Ċentrali Ewropew (BĊE).
            
         
               (2)
            
            
               L-Artikolu 24 tad-Deċiżjoni BĊE/2010/21 jistipula illi jekk xi metodu ta’ kontabilità speċifiku mhuwiex stipulat fid-Deċiżjoni BĊE/2010/21 u fin-nuqqas ta’ deċiżjoni bil-kontra tal-Kunsill Governattiv, il-BĊE għandu jsegwi l-prinċipji ta’ valutazzjoni skont l-Istandards Internazzjonali tal-Kontabilità (IAS) kif adottati mill-Unjoni Ewropea, li huma rilevanti għall-attivitajiet u l-kontijiet tal-BĊE.
            
         
               (3)
            
            
               Il-BĊE japplika l-IAS 19 Benefiċċji tal-Impjegat biex jirrikonoxxi il-qligħ u t-telf attwarju mill-benefiċċji ta’ wara l-impjieg skont il-metodu “corridor”.
            
         
               (4)
            
            
               L-IAS 19 ġie revedut u huwa effettiv għal perijodi annwali li jibdew fl-1 ta’ Jannar 2013 jew wara. Skont l-IAS 19 revedut, il-metodu “corridor” ġie eliminat.
            
         
               (5)
            
            
               L-Anness I tad-Deċiżjoni BĊE/2010/21 għandu jiġi emendat sabiex jipprovdi għar-rapportar tar-riżultati tal-kejl mill-ġdid tal-obbligazzjoni ta’ benefiċċju definit nett (attiv) fir-rigward ta’ benefiċċji ta’ wara l-impjieg fuq in-naħa tal-passiv tal-karta tal-bilanċ taħt il-partita 14 “Kontijiet ta’ Rivalutazzjoni”.
            
         
               (6)
            
            
               Id-Deċiżjoni BĊE/2010/21 għandha għalhekk tiġi emendata f’dan is-sens,
            
         ADOTTA DIN ID-DEĊIŻJONI:
   Artikolu 1
   Emenda
   L-Anness I tad-Deċiżjoni BĊE/2010/21 huwa emendat skont l-Anness ta’ din id-Deċiżjoni.
   Artikolu 2
   Dħul fis-seħħ
   Din id-Deċizjoni tidħol fis-seħħ fit-30 ta’ Diċembru 2013.
   
      Magħmul fi Frankfurt am Main, is-27 ta’ Diċembru 2013.
      
         
            Il-President tal-BĊE
         
         Mario DRAGHI
      
   
   
      (1)  Deċizjoni BĊE/2010/21 tal-11 ta’ Novembru 2010 dwar il-kontijiet annwali tal-Bank Ċentrali Ewropew (ĠU L 35, 9.2.2011, p. 1).
   
      ANNESS
      L-Anness I tad-Deċiżjoni BĊE/2010/21 huwa emendat kif gej:
      
                  1.
               
               
                  fit-tabella intitolata “Passiv”, fir-rigward tal-partita 14 fil-karta tal-bilanċ (Kontijiet ta’ rivalutazzjoni), il-kolonna intitolata “Kategorizzazzjoni tal-kontenut tal-karta tal-bilanċ” hija sostitwita b’li ġej:
                  
                              “(a)
                           
                           
                              Kontijiet ta’ rivalutazzjoni relatati ma’ ċaqlieq fil-prezz tad-deheb, għal kull tip ta’ titoli ddenominati f’euro, għal kull tip ta’ titoli ddenominati f’munita barranija, għal opzjonijiet; differenzi fil-valutazzjoni tas-suq relatati ma’ derivati tar-riskju tar-rata ta’ imgħax; kontijiet ta’ rivalutazzjoni relatati ma’ ċaqlieq fil-kambju barrani għal kull pożizzjoni tal-munita nett miżmuma, inkluż swaps/forwards ta’ kambju barrani u SDRs
                              Kontijiet ta’ rivalutazzjoni speċjali li jirriżultaw minn kontribuzzjonijiet skont l-Artikolu 48.2 tal-Istatut tas-SEBĊ fir-rigward ta’ banek ċentrali ta’ Stati Membri li d-derogi tagħhom ġew irrevokati. Ara l-Artikolu 13(2)
                           
                        
                              (b)
                           
                           
                              Ir-riżultati tal-kejl mill-ġdid tal-obbligazzjoni ta’ benefiċċju definit nett (attiv) fir-rigward ta’ benefiċċji ta’ wara l-impjieg, li huma l-pożizzjoni nett tas-subpartiti li ġejjin:
                              
                                          (i)
                                       
                                       
                                          Qligħ u telf attwarjali fil-valur preżenti ta-obbligu tal-benefiċċju ddefinit
                                       
                                    
                                          (ii)
                                       
                                       
                                          Ir-redditu fuq l-assi tal-pjan, esklużi l-ammonti inklużi fl-imgħax nett fuq l-obbligazzjoni ta’ benefiċċju definit nett (attiv)
                                       
                                    
                                          (iii)
                                       
                                       
                                          Kull tibdil fl-effett tal-massimu tal-attiv, esklużi l-ammonti inklużi fl-imgħax nett fuq l-obbligazzjoni ta’ benefiċċju definit nett (attiv)”;
                                       
                                    
                        
            
                  2.
               
               
                  fit-tabella intitolata “Passiv”, fir-rigward tal-partita 14 fil-karta tal-bilanċ (Kontijiet ta’ rivalutazzjoni), il-kolonna intitolata “Prinċipju ta’ valutazzjoni” hija sostitwita b’li ġej:
                  
                              “(a)
                           
                           
                              Differenza fir-rivalutazzjoni bejn il-kost medju u l-valur tas-suq, bil-kambju barrani maqlub bir-rata tas-suq
                           
                        
                              (b)
                           
                           
                              Skont l-Artikolu 24(2)”.